  Майя Бывальцева 11-тӥ тулыспалэ Ижкарын Калыкъёслэн эшъяськон юртазы «Удмурт Кенеш» огазеяськонлэн Пичи кенешез люкаськиз. Удмуртилэн ёросъёсысьтыз но каръёсысьтыз, озьы ик Татарстанысь, Башкортостанысь, Пермь шаерысь удмуртъёслэн огазеяськонъёссылэн ыстэм муртъёс огазеяськонлэн тӧроезлы воштӥсьёсты но исполкомлэсь ёзчиоссэ юнматӥзы. «Удмурт Кенешелэн» тӧроез Татьяна Ишматова воштӥсе куинь муртэ ӵектӥз - со Удмурт кун университетысь дышетӥсь, кылосбур тодосъя доктор Наталья Кондратьева (дышетон ужпумъёсты чаклалоз), Россиысь калыкъёслэн ассамблеязылэн элькунъя ёзэтэзлэн кивалтӥсез Владимир Байметов (эрикрадо-эсэсплыко ужпумъёсты но элькунысьтымы мукет калыкъёсын кусыпъёсты радъянэз чаклалоз) но «Удмурт Кенешлэн» Ижкарысь Устинов ёросысь ёзэтэзлэн кивалтӥсез, ёрос администрациысь семья ужпумъёсъя но пиналъёслэсь эрикрадъёссэс утёнъя ёзэтлэн кивалтӥсез Елена Ленцова (Ижкарысь кивалтӥсьёсын кусыпъёс возён, егитъёсын ужан понна кылкутоз). Пичи Кенеше лыктэмъёс куинезлы ик кандидатъёслы дурбасьтэмзэс огкылысь веразы Огазеяськонлэн исполкомаз 34 адями пыриз. Соос пӧлын дышетон, лулчеберет удысын ужасьёс, пӧртэм ёзо кивалтӥсьёс, журналистъёс. озьы ик тӧро но солэн куинь воштӥсьёсыз ватсасько. Исполком толэзьлы одӥг пол пумиськылоз но тужгес лэчыт ужпумъёсты сэрттоз-пертчылоз. Озьы ик та пумиськонын «Удмурт Кенешлэн» XIV ӧтчамаз кутэм резолюциез юнматӥзы. Татьяна Ишматовалэн верамезъя, азьвыл нимаз ӧръёсъя ӵектонъёс гожтыло ке вал, таяз ардэ элькунысь котькуд министерстволы но удысэтлы нимаз-нимаз ӵектонъёс гожтӥзы. Соосты быдэстон бордын матысь ньыль аръёсы ужаны кулэ.  Тодэ вайытом, 17-тӥ толсуре 2020-тӥ арын Вань удмуртъёслэн «Удмурт Кенеш» огазеяськонзылэн XIV ӧтчамез ортчиз, ужрадэ 375 делегат пыриськиз. Удмуртъёсты сюлмаськытӥсь ужпумъёсты эскерон понна тямыс секциосъя уж радъяськиз. Отын огазеяськонлы тӧрое вылысь Татьяна Ишматоваез бырйизы.  Тегъёс: Мерлык Ижкар Удмуртия УдмуртКенеш ПичиКенеш удмуртъёс  